รายย่อยเฮ!!คาด2สัปดาห์ลงทุนกว้างขึ้น
ก.ล.ต.เตรียมคลอดเกณฑ์เอื้อนักลงทุนรายย่อย ลงทุนตราสารที่หลากหลายมากขึ้น ผลักดัน บจ.ขนาดกลางเล็กจัดเรตติ้ง
6 มิ.ย. 2555

ก.ล.ต.เตรียมคลอดเกณฑ์เอื้อนักลงทุนรายย่อย ลงทุนตราสารที่หลากหลายมากขึ้น ผลักดัน บจ.ขนาดกลางเล็กจัดเรตติ้ง
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ในช่วง 2 สัปดาห์หน้าข้างหน้า ก.ล.ต.จะประกาศเกณฑ์ใหม่ที่ช่วยให้นักลงทุนรายย่อยประเภทที่มีความรู้และเข้าใจการลงทุนในตลาดทุน (Accredited Investor Regime) ลงทุนในตราสารที่มีความหลากหลายมากขึ้น 
“การสร้างกลุ่มผู้ลงทุนใหม่ที่มีศักยภาพ เป็นหนทางหนึ่งช่วยให้เกิดผลิตภัณฑ์ใหม่ๆ ในอุตสาหกรรม” นายวรพล
นอกจากนี้ ก.ล.ต.ได้หารือกับบริษัทจัดอันดับความน่าเชื่อถือ (เรตติ้ง) หลายแห่ง ให้เข้ามาช่วยจัดอันดับให้กับบริษัทจดทะเบียน (บจ.) ที่มีขนาดกลางและเล็ก หรือกลุ่มมากกว่าเซต 100 เพื่อช่วยให้ บจ.เหล่านี้มีทางเลือกในการระดมทุนมากขึ้น เช่น การออกหุ้นกู้ซึ่งจะส่งผลทางอ้อมให้ บจ.ต้องปรับตัวหรือปรับปรุงการทำงานและการบริหารให้ดียิ่งขึ้น
ก.ล.ต.มีหน้าที่ช่วยให้ บจ. สามารถออกหุ้นกู้ได้มากขึ้น ใช้หลักเดียวกันกับโครงการหุ้นใหม่ความภูมิใจของจังหวัดที่จะมีการลดค่าธรรมเนียมในการยื่นแบบเสนอรายการ (ไฟลิง) กับ บจ.ที่ต้องการออกหุ้นกู้ แต่อันดับเครดิตที่ต่ำกว่าบริษัทขนาดใหญ่ก็ต้องให้อัตราผลตอบแทนที่สูงกว่า และต้องใช้ผู้ลงทุนรายย่อยที่มีความรู้ความเข้าใจเป็นผู้ลงทุน
ขณะเดียวกัน ก.ล.ต.ยังหารือกับบริษัทจัดอันดับให้บริษัทขนาดกลางเล็ก เพื่อให้บริษัทรู้อันดับเครดิตภายในของบริษัทเท่านั้น และสามารถนำเครดิตไปเจรจากู้กับธนาคารพาณิชย์ได้